**PROGRAM**

**„OBUKA I RAD 2021”**

*Sarajevo, april / travanj 2021. godine*

**S A D R Ž A J**

[1. Osnov za donošenje, izvor finansiranja i nosioci realizacije Programa 3](#_Toc42169820)

[2. Cilj Programa 3](#_Toc42169821)

[3. Korisnici 3](#_Toc42169822)

[4. Ciljna grupa 4](#_Toc42169823)

[5. Poticajne mjere 4](#_Toc42169824)

[6. Priprema za realizaciju Programa 5](#_Toc42169825)

[7. Javni poziv 5](#_Toc42169826)

[8. Registracija poslodavaca 5](#_Toc42169827)

[9. Prijava na Javni poziv 5](#_Toc42169828)

[10. Realizacija Programa 6](#_Toc42169829)

[11. *Pravdanje i isplata ugovorenih sredstava* 7](#_Toc42169830)

[12. Opće napomene 8](#_Toc42169831)

[13. Kontrola i praćenje izvršenja ugovorenih obaveza 9](#_Toc42169832)

[14. Indikatori za praćenje realizacije (monitoring) i ocjenu uspješnosti efekata mjera (evaluaciju) 9](#_Toc42169833)

1. **Osnov za donošenje, izvor finansiranja i nosioci realizacije Programa**

U skladu sa Zakonom o posredovanju u zapošljavanju i socijalnoj sigurnosti nezaposlenih osoba („Službene novine Federacije BiH“, br. 41/01, 22/05 i 9/08), Strategijom jačanja funkcije posredovanja u javnim službama za zapošljavanje u Federaciji BiH i ciljevima iz Programa rada Federalnog zavoda za zapošljavanje za 2021. godinu i Trogodišnjeg plana rada Federalnog zavoda za zapošljavanje 2021-2023, sačinjen je Program „Obuka i rad 2021“ (u daljem tekstu: Program).

Za realizaciju Programa predviđena su sredstva u iznosu od 510.139,00 ***KM*** u skladu sa Finansijskim planom za 2021. i procjenom za 2022 i 2023. godinu.

Federalni zavod za zapošljavanje (u daljem tekstu: Zavod) realizira Program u saradnji sa kantonalnim/županijskim službama za zapošljavanje (u daljem tekstu: Služba/službe).

Izrazi u ovom dokumentu koji su napisani samo u jednom gramatičkom rodu odnose se podjednako na muški i ženski rod.

1. **Cilj Programa**

Program se realizira s ciljem povećanja konkurentnosti nezaposlenih osoba kroz obuku kod poznatog poslodavca, kao i obezbjeđenja prilike za zapošljavanje.

Programom je planirana obuka u konkretnom poslovnom okruženju za 130 nezaposlenih osoba, a od kojih će najmanje 78 zasnovati radni odnos kod poslodavca koji je organizirao obuku.

Kroz potrebe konkretnog poslodavca, ali i za otvoreno tržište rada, potiče se rješavanje problema prilagođavanja radne snage i zadovoljavanje stvarnih potreba tržišta rada.

1. **Korisnici**

Korisnici Programa su poslodavci registrirani u Federaciji BiH koji redovno izmiruju obaveze po osnovu poreza i doprinosa, te oni koji imaju potpisan sporazum sa Poreznom upravom Federacije BiH o izmirenju duga po osnovu doprinosa, kao i oni na koje se odnosi Zakon o finansijskoj konsolidaciji.

U Programu ne mogu učestvovati:

* državne institucije, javne ustanove i druge organizacije, čiji osnivač ili suosnivač je Bosna i Hercegovina, Federacija BiH, kanton, općina i grad,
* poslodavci koji su koristili kreditna ili bespovratna sredstva iz poticajnih mjera Zavoda/Službe a nisu ispoštovali obaveze u skladu sa zaključenim ugovorima, odnosno nisu zaposlili predviđen broj radnika i ne vraćaju redovno dobivena sredstva,
* poslodavci koji ne izmiruju redovno obaveze po osnovu poreza i doprinosa, ili koji nemaju potpisan sporazum sa Poreznom upravom Federacije BiH o izmirenju duga po osnovu doprinosa,
* poslodavci evidentirani u Registru novčanih kazni zbog duga neplaćenih novčanih kazni i troškova postupka, jer sa zaposlenikom nisu zaključili ugovor o radu (rad na crno).

Poslodavcu se neće sufinansirati:

* zapošljavanje osoba koje je već zapošljavao, ne koristeći sredstva iz poticajnih mjera Zavoda/Službe, a kojima je prestao radni odnos kod tog poslodavca u posljednjih 12 mjeseci prije dana podnošenja prijave na Javni poziv,
* obuka i zapošljavanje osoba koje je zapošljavao koristeći sredstva iz poticajnih mjera Zavoda/Službe, a kojima je prestao radni odnos kod tog poslodavca u posljednja 24 mjeseca prije dana podnošenja prijave na Javni poziv.

Poslodavcu se neće sufinansirati obuka i zapošljavanje osoba, tj. neće se zaključiti ili će se raskinuti ugovor o sufinansiranju u slučaju ukoliko se utvrdi namjera zloupotrebe ciljeva i drugih odredbi ovog programa.

Poslodavac je u obavezi obezbijediti potrebne uvjete za provođenje obuke, te odgovarajućeg mentora za osobu sa kojom potpisuje ugovor o obuci.

1. **Ciljna grupa**

Ciljnu grupu čine nezaposlene osobe prijavljene na evidenciju Službe prije dana zaključivanja ugovora o obuci između poslodavca i nezaposlene osobe, bez obzira na radno iskustvo, dob i stepen obrazovanja.

Za vrijeme trajanja obuke nezaposlena osoba i dalje ostaje prijavljena na evidenciji Službe.

1. **Poticajne mjere**

Programom je predviđeno sufinansiranje troškova obuke i zapošljavanja, i to:

a) obuke u trajanju do tri (3) mjeseca i zapošljavanja u trajanju od šest (6) mjeseci – mjera A,

b) obuke u trajanju do tri (3) mjeseca i zapošljavanja u trajanju od 12 mjeseci – mjera B.

* 1. ***Sufinansiranje troškova obuke i zapošljavanja – mjera A (3+6)***

Mjesečni iznos sufinansiranja obuke je 351,60 KM po osobi, a odnosi se na sljedeće troškove:

* naknada nezaposlenoj osobi u iznosu od 226,00 KM,
* porez na dohodak po stopi od 10% u skladu sa propisima o porezu na dohodak;
* doprinos za penzijsko i invalidsko osiguranje za osobe osigurane u određenim okolnostima u iznosu od 3,00 KM u skladu sa propisima o penzijskom i invalidskom osiguranju,
* nastava (praktična i teoretska) – troškovi / naknade mentoru / predavaču, obrazovnoj ustanovi, korištenje opreme i repromaterijala, potrošna roba i materijali, stručna literatura i materijali, u iznosu od 100,00 KM.

Poslodavac je obavezi da primi u radni odnos, u trajanju od najmanje šest (6) mjeseci, najmanje 60% osoba koje su završile obuku, nakon čega Zavod poslodavcu isplaćuje jednokratno iznos od 600,00 KM za svaku osobu zaposlenu po Programu.

* 1. ***Sufinansiranje troškova obuke i zapošljavanja – mjera B (3+6+6)***

Mjesečni iznos sufinansiranja obuke iznosi 351,60 KM po osobi, a odnosi se na sljedeće troškove:

* naknada nezaposlenoj osobi u iznosu od 226,00 KM,
* porez na dohodak po stopi od 10% u skladu sa propisima o porezu na dohodak,
* doprinos za penzijsko i invalidsko osiguranje za osobe osigurane u određenim okolnostima u iznosu od 3,00 KM u skladu sa propisima o penzijskom i invalidskom osiguranju,
* nastava (praktična i teoretska) – troškovi / naknade mentoru / predavaču, obrazovnoj ustanovi, korištenje opreme i repromaterijala, potrošna roba i materijali, stručna literatura i materijali,u iznosu od 100,00 KM.

Poslodavac je obavezi da primi u radni odnos, u trajanju od najmanje 12 mjeseci, najmanje 60% osoba koje su završile obuku.

Poslodavac je u obavezi finansirati zapošljavanje navedenih osoba prvih šest (6) mjeseci, nakon čega Zavod sufinansira preostalih šest (6) mjeseci u iznosu od 500,00 KM mjesečno za osobu zaposlenu po Programu.

1. **Priprema za realizaciju Programa**

U okviru pripremne faze Programa Zavod:

* informira javnost o Programu osam (8) dana prije objave Javnog poziva,
* izrađuje obrasce potrebne za realizaciju Programa.

1. **Javni poziv**

Zavod objavljuje Javni poziv za učešće u Programu putem web portala: [www.fzzz.ba](http://www.fzzz.ba) a po potrebi i putem drugih sredstava javnog informiranja. Poziv ostaje otvoren do utroška sredstava, a najdalje do 15.11.2021. godine. Zavod odlučuje o datumu objave Javnog poziva.

Upravni odbor Zavoda će u toku realizacije, a zavisno od stanja i potreba na tržištu rada odlučivati o promjenama poticajnih mjera i ciljnih grupa iz ovog programa koje će biti realizirane u kalendarskoj godini.

Osnovne informacije o postupcima, proceduri i aktivnostima iz Programa poslodavci i nezaposlene osobe dobivaju na web portalu, te putem telefona i e-maila u Zavodu i službama.

1. **Registracija poslodavaca**

Registracija poslodavca je preduvjet za sudjelovanje na javnom pozivu, a koja se mora izvršiti prije podnošenja prijave na javni poziv. Poslodavac se registrira putem linka na web portalu Zavoda: [www.fzzz.ba](http://www.fzzz.ba). Prilikom registracije poslodavac unosi tražene podatke iz obrasca registracije. Nakon izvršene registracije, poslodavac na svoju e-mail adresu dobija automatski generiran e-mail koji sadrži link odabirom kojeg poslodavac potvrđuje svoju registraciju. Zavod provjerava ispravnost unesenih podataka nakon čega poslodavac dobija e-mail kojim se obavještava o uspješnosti svoje registracije, odnosno u slučaju da podaci nisu ispravni, da registracija nije moguća, te da je potrebno ponovo pristupiti registraciji.

Po uspješno okončanoj registraciji, poslodavac ubuduće pristupa web portalu Zavoda koristeći korisničko ime i lozinku koje je sam odredio prilikom registracije.

1. **Prijava na Javni poziv**

Uz obrazac prijave na Javni poziv koji je dostupan na internet portalu: [www.fzzz.ba](http://www.fzzz.ba) poslodavci Zavodu dostavljaju sljedeću dokumentaciju:

* program obuke,
* specifikaciju troškova obuke,
* odluku o imenovanju mentora,
* biografiju i dokaze o stručnoj osposobljenosti mentora,
* izjavu ovjerenu u općini,
* da poštuje propise koji uređuju oblast rada i zaštite na radu u Federaciji BiH,
* da će po završetku obuke najmanje 60% osoba zadržati u radnom odnosu najmanje šest (6) mjeseci – mjera A,
* da će po završetku obuke najmanje 60% osoba zadržati u radnom odnosu dvanaest (12) mjeseci – mjera B,
* da po ovom Programu neće zaposliti osobu koju je otpustio u prethodnih 12, odnosno 24 mjeseca, u skladu sa odredbama Programa, i

Poslodavac radi učešća u Programu također dostavlja aktuelni izvod iz sudskog registra i podatak o glavnom bankovnom računu.

1. **Realizacija Programa**

Zavod provjerava kvalificiranost poslodavaca za učešće u Programu (uplata doprinosa – PU FBiH; eventualno neplaćene kazne i troškovi postupka zbog prekršaja - rad na crno -IDEEA; te glavni račun - FIA), kao i dostavljenu dokumentaciju.

Ukoliko je poslodavac ispunio uvjete učešća u Programu, Zavod dostavlja Upravnom odboru potrebne informacije i prijedlog odluke o odobravanju sredstava.

Nakon usvajanja odluke o odobravanju sredstava, Zavod poslodavcu dostavlja potrebne obrasce, te obavještava poslodavca da u roku od 30 dana dostavi:

* spisak osoba koje će biti uključene u Program – obrazac O1,
* uvjerenje o nezaposlenosti za svaku osobu uključenu u obuku,
* potpisane ugovore o obuci za rad bez zasnivanja radnog odnosa,
* Obrazac JS 3120 Prijava / Odjava lica osiguranih u određenim okolnostima (Šifra: 24),
* potpisane ugovore o sufinansiranju po Programu „Obuka i rad 2021“.

Ukoliko je dokumentacija potpuna i validna, zadovoljavajuća/odgovarajuća, Zavod potpisuje i ovjerava primjerke ugovora, te zadržava jedan (1) primjerak, a drugi primjerak vraća Poslodavcu.

Zavod informira nadležnu Službu o poslodavcima sa kojima je potpisan ugovor o sufinansiranju obuke i zapošljavanja, te Službi dostavlja spisak nezaposlenih osoba sa kojima je poslodavac zaključio ugovor o obuci za rad bez zasnivanja radnog odnosa.

Služba po zahtjevu poslodavca obezbjeđuje uslugu izbora polaznika obuke.

Nakon završetka obuke, poslodavac je u obavezi da, u okviru mjere A, primi u radni odnos u trajanju od šest (6) mjeseci, najmanje 60% osoba koje su okončale obuku, odnosno u trajanju od 12 mjeseci, u okviru varijante B, te Zavodu dostavlja:

* izvještaj o provedenoj obuci,
* kopiju potvrde o učešću za svaku osobu koja je učestvovala u obuci,
* kopiju ugovora o radu sa osobom sa kojom je zaključen radni odnos,
* kopiju prijave osobe na obavezna osiguranja – Obrazac JS 3100.

Zavod dostavlja nadležnoj Službi spisak osoba koje su uspješno okončale obuke, te spisak osoba sa kojima je poslodavac zaključio radni odnos.

1. ***Pravdanje i isplata ugovorenih sredstava***
   1. ***Pravdanje i isplata ugovorenih sredstava – mjera A***

Nakon potpisivanja ugovora, poslodavac je u obavezi da, najdalje do kraja mjeseca za protekli mjesec *obuke,* Zavodu dostavi:

* zahtjev za isplatu sredstava,
* ovjeren Obrazac JS 3120 – Prijava / Odjava lica osiguranih u određenim okolnostima,
* ovjeren Obrazac APR 1036 – Akontacija poreza po odbitku rezidenta,
* izvod iz banke iz kojeg se vidi uplata pojedinačnih naknada ili u slučaju zbirne uplate naknada, kopiju izvoda iz banke iz kojeg je vidljiv iznos zbirne uplate naknada uz spisak sufinansiranih osoba sa pregledom pojedinačnih naknada ovjeren od poslodavca,
* dokaz o troškovima/naknade mentoru/predavaču, obrazovnoj ustanovi, korištenje opreme i repromaterijala, potrošna roba i materijali, stručna literatura i materijali, u iznosu od 100,00 KM.

Zavod provjerava pristiglu dokumentaciju i ukoliko su ispunjeni uvjeti poslodavcu isplaćuje / refundira ugovoreni iznos za protekli mjesec.

Po proteku perioda obaveznog *zapošljavanja* od najmanje šest (6) mjeseci, Zavod poslodavcu isplaćuje jednokratni iznos od 600,00 KM, a nakon što poslodavac dostavi:

* specifikaciju uz isplatu plaća zaposlenika u radnom odnosu kod pravnih i fizičkih lica (Obrazac 2001), ovjerenu u Poreznoj upravi Federacije BiH, odnosno elektronski Obrazac 2001 potpisan i ovjeren od strane poslodavca,
* kopiju izvoda iz banke iz kojih je vidljiva isplata pojedinačne bruto plaće za sufinansiranu osobu (obavezni doprinosi i neto plaća) ili uplatnica ovjerena od banke o uplati bruto plaće za sufinansiranu osobu ili u slučaju zbirne uplate plaća kopiju izvoda iz banke iz kojeg je vidljiv iznos zbirne uplate plaća uz spisak sufinansiranih osoba sa pregledom isplata pojedinačnih bruto plaća ovjeren od poslodavca,
* platnu listu za sufinansiranu osobu, potpisanu i ovjerenu od poslodavca.
  1. ***Pravdanje i isplata ugovorenih sredstava – mjera B***

Nakon potpisivanja ugovora, poslodavac je u obavezi da, najdalje do kraja mjeseca za protekli mjesec obuke, Zavodu dostavi:

* zahtjev za isplatu sredstava,
* ovjeren Obrazac JS 3120 – Prijava / Odjava lica osiguranih u određenim okolnostima,
* ovjeren Obrazac APR 1036 – Akontacija poreza po odbitku rezidenta,
* izvod iz banke iz kojeg se vidi uplata pojedinačnih naknada ili u slučaju zbirne uplate naknada, kopiju izvoda iz banke iz kojeg je vidljiv iznos zbirne uplate naknada uz spisak sufinansiranih osoba sa pregledom pojedinačnih naknada ovjeren od poslodavca,
* dokaz o troškovima/naknade mentoru/predavaču, obrazovnoj ustanovi, korištenje opreme i repromaterijala, potrošna roba i materijali, stručna literatura i materijali, u iznosu od 100,00 KM.

Zavod provjerava pristiglu dokumentaciju i ukoliko su ispunjeni uvjeti poslodavcu isplaćuje / refundira ugovoreni iznos za protekli mjesec.

Poslodavac je u obavezi da, tokom perioda obaveznog sufinansiranja (12 mjeseci), a najdalje do kraja mjeseca za protekli mjesec, Zavodu dostavi:

* specifikaciju uz isplatu plaća zaposlenika u radnom odnosu kod pravnih i fizičkih lica (Obrazac 2001), ovjerenu u Poreznoj upravi Federacije BiH, odnosno elektronski Obrazac 2001 potpisan i ovjeren od strane poslodavca,
* kopiju izvoda iz banke iz kojih je vidljiva isplata pojedinačne bruto plaće (obavezni doprinosi i neto plaća) za sufinansiranu osobu ili uplatnica ovjerena od banke o uplati bruto plaće za sufinansiranu osobu ili u slučaju zbirne uplate plaća kopiju izvoda iz banke iz kojeg je vidljiv iznos zbirne uplate plaća uz spisak sufinansiranih osoba sa pregledom isplata pojedinačnih bruto plaća ovjeren od poslodavca,
* platnu listu za sufinansiranu osobu, potpisanu i ovjerenu od poslodavca.

Po proteku šest (6) mjeseci zadržavanja osoba u radnom odnosu, bez naknade Zavoda, a nakon što poslodavac ispuni uvjete za isplatu, Zavod poslodavcu refundira u trajanju od dodatnih šest (6) mjeseci ugovoreni iznos za protekli mjesec.

Ukoliko poslodavac ne ispunjava redovno ugovorne obaveze, Zavod pokreće postupak raskida ugovora o čemu obavještava poslodavca.

1. **Opće napomene**

Na sve mjere iz ovog Programa u pogledu zaključivanja, trajanja i raskida ugovora o obuci i radu analogno se primjenjuju slijedeća pravila:

* U slučaju da poslodavac ne zaključi ugovor o radu sa potrebnim brojem osoba iz tačke 5. ovog programa, Zavod će tražiti povrat sredstava srazmjerno neispunjenju ugovorene obaveze poslodavca.
* U slučaju raskida ugovora o obuci, poslodavac je u obavezi u roku od 15 dana, za preostali period ugovorne obaveze, zaključiti ugovor o obuci sa zamjenskom nezaposlenom osobom koja mora biti na evidenciji nezaposlenih najmanje dan ranije u odnosu na dan zaključivanja ugovora o obuci. Poslodavac je, prilikom narednog pravdanja, dužan obavijestiti Zavod i dostaviti dokumentaciju za zamjensku osobu. Zavod obavještava Službu o nastalim promjenama.
* U slučaju raskida ugovora o radu, poslodavac je u obavezi u roku od 15 dana, za preostali period ugovorne obaveze, zaključiti ugovor o radu sa zamjenskom nezaposlenom osobom koja mora biti na evidenciji nezaposlenih najmanje dan ranije u odnosu na dan zaključivanja ugovora o radu. Poslodavac je, prilikom narednog pravdanja, dužan obavijestiti Zavod i dostaviti dokaz (kopiju raskida ugovora o radu za prvozaposlenu osobu, kopiju ugovora o radu sa zamjenskom osobom, kopiju odjave za prvozaposlenu i prijave za zamjensku osobu na obavezna osiguranja u Poreznoj upravi Federacije BiH - obrazac JS 3100). Ukoliko dostavljena dokumentacija ne bude validna, postupit će se po odredbama Programa, kao u slučaju da poslodavac nije zaposlio zamjensku osobu.
* Poslodavcu je tokom trajanja ugovora dozvoljeno da zaposli najviše dvije (2) zamjenske osobe po svakoj sufinansiranoj osobi.
* U slučaju da poslodavac nije zaključio ugovor o radu sa zamjenskom nezaposlenom osobom obračunat i refundirat će se do tada opravdani iznos sredstava za osobu s kojom je raskinut ugovor o radu. Za ostale sufinansirane osobe koje nastavljaju svoj radni odnos kod poslodavca, nastavit će se postupanje u skladu sa zaključenim ugovorom o sufinansiranju.
* U slučaju nastupanja okolnosti da je osoba čije se zapošljavanje sufinansira privremeno spriječena za rad duže od 42 dana ili koristi porodiljsko odsustvo, sufinansiranje zapošljavanja se obustavlja za taj period. U slučaju povratka na rad osobe po prestanku predmetnih okolnosti, poslodavac za preostali period ima pravo nastaviti koristiti prava određena Programom i ciljom mjere iz ugovora o sufinansiranju zapošljavanja.
* U slučaju mijenjanja finansijske vrijednosti ugovora, radi efikasnosti i ekonomičnosti realizacije Programa, poslodavac je obavezan obavjestiti Zavod o nastalim promjenama što ugovorne strane prihvaćaju bez posebnih aneksa ugovoru, osim u slučaju statusnih promjena poslodavca (naziv, djelatnost, JIB, organizacijski oblik) kad će se raditi aneks ugovora, za što je poslodavac dužan dostaviti validnu dokumentaciju.
* U slučaju odstupanja od kriterija utvrđenih Programom, uvjetovanim vandrednim okolnostima, Upravni odbor Zavoda može donijeti drugačiju odluku o sufinansiranju troškova zapošljavanja. Odluka se donosi o svakom slučaju pojedinačno.

1. **Kontrola i praćenje izvršenja ugovorenih obaveza**

Zavod će kontinuirano pratiti realizaciju ugovorenih obaveza poslodavca, i to:

* provjerom dokumentacije koju poslodavac redovno dostavlja radi pravdanja odobrenih sredstava,
* provjerom podataka na portalu Porezne uprave Federacije BiH,
* kontrolom provođenja ugovorenih obaveza neposredno kod poslodavca na bazi uzorka.

Ukoliko se praćenjem realizacije ugovorenih obaveza utvrdi da ih poslodavac ne ispunjava, Zavod će pokrenuti postupak raskida ugovora.

1. **Indikatori za praćenje realizacije (monitoring) i ocjenu uspješnosti efekata mjera (evaluaciju)**

Informacija o realizaciji Programa/mjera (monitoringu) će se izrađivati na polugodišnjoj osnovi, a Izvještaj o evaluaciji Programa / mjera će se izraditi nakon proteka najmanje 12 mjeseci od završetka realizacije Programa / mjera.

*a) Ulazni podaci*

* Osnovni pokazatelji kretanja na tržištu rada,
* Kratak opis Programa (uslovi Programa, ciljna grupa, korisnici, visina subvencije, period trajanja subvencije, elementi Javnog poziva),
* Broj osoba na evidenciji nezaposlenih (po kantonima, spolu, dobi, obrazovnoj strukturi i dr.), stanje 31.12.2020. godine,
* Iznos ukupno planiranih sredstava po Programu.

*b) Podaci o aktivnostima – izlazni podaci:*

* Aktivnosti vezane za javni poziv (objava, provjera prijava, zaključivanje ugovora i dr.),
* Formiranje Kontrolne grupe,
* Broj aplikacija – prijava i broj zaključenih ugovora s poslodavcima,
* Struktura poslodavaca koji učestvuju u realizaciji mjera (osnovna obilježja),
* Broj osoba obuhvaćenih mjerama (po strukturnim obilježjima),
* Ukupna vrijednost zaključenih ugovora po mjerama (planirano, ugovoreno, utrošeno),
* Prosječan iznos poticaja / intervencije po mjerama,

*c) Podaci o učincima mjera*

* Broj osoba obuhvaćenih mjerama koje su završile obuku,
* Broj osoba obuhvaćenih mjerama iz Programa koje su ostale u radnom odnosu šest (6) odnosno 12 mjeseci nakon isteka ugovornog perioda sufinansiranja zapošljavanja (po strukturnim obilježjima),
* Broj osoba iz Kontrolne grupe koje su ostale u radnom odnosu šest (6) odnosno 12 mjeseci nakon isteka ugovornog perioda sufinansiranja zapošljavanja (po strukturnim obilježjima),
* Broj osoba koje su završile obuku, a primljene su u radni odnos kod drugog poslodavca,
* Broj osoba na evidenciji nezaposlenih (po spolu, dobi, obrazovnoj strukturi i dr.) nakon završetka Programa,
* Prosječan trošak po zapošljavanju – Cost per job.